Stqarrija mill-Uffiċju tal-Prim Ministru Il-Kap tal-Oppożizzjoni qed jerġa' juri kemm hu falz u anki f'vaganza tal-familja li l-Prim Ministru ħallas minn butu bil-provi, qed jipprova juża tattiċi baxxi, maħmuġa u foloz. Il-Prim Ministru mhux se jdum sena din id-darba biex jifqa' l-bużżieqa tal-Kap tal-Oppozizzjoni bħal ma ġara fir-rigward tat-tielet kumpanija fil-Panama, iżda qed jiċħad mal-ewwel kull insinwazzjoni malizzjuża ta' Dr Busuttil. Il-Prim Ministru għandu f'idu l-provi tat-transazzjonijiet kollha bankarji li saru fejn ħallas l-ammont indikat fil-karta tal-kreditu tiegħu. Ovvjament, min-naħa tiegħu Simon Busuttil jaffordja jmur vaganza mal-familja, kif għandu kull dritt jagħmel, għax il-kumpaniji tiegħu ħadu b' €1 miljun direct orders fi żmien meta hu kien parti mill-Gvern. Jagħmel sew Dr Busuttil jippubblika l- invoices foloz li ordna lill-kumpaniji tiegħu joħorġu bi ksur tal-Liġi tal-Finanzjament tal-Partiti.